钦定古今图书集成/理学汇编/文学典/第145卷 > 《徐师曾文体明辩》 > 《谢敕书表》唐·许敬宗
## 钦定古今图书集成/理学汇编/文学典/第145卷 > 《徐师曾文体明辩》 > 《谢敕书表》唐·许敬宗

臣某言：奉今月十一日敕，伏开瑶检等，凿窍而睹虹
霓；戴荷丝言，似假翼而腾云汉。臣以愚劣，本乏词情，
比加衰耄，更增才尽，年逾郭北，滞守周南。引领天庭，
望丹霄而结恋；驰魂魏阙，惧黄落而长违。忽预闻《韶》，
方申击壤之慰；词均郭璞，匪无辽豕之惭。精卫衔刍，
岂究灵鳌之境？秋萤继日，安测阳羽之昇？天泽旁濡，
恩光曲照，翦拂锡其容彩，吹嘘饰其羽毛。雕朽为妍，
窃比铿金之响；涸鳞霑润，纵游陆海之深，不胜忭跃
之志。谨附“右崇卫副率《贺拔俨》奉表陈谢以闻”，谨言。